Előkészítő anyag társadalmi egyeztetésre

Téma: Vízgazdálkodás

Helyzetelemzés

Tata Város vízgazdálkodási szempontból különleges helyzetét fekvése adja, hiszen a Tatai medencében, a Gerecse hegység lábánál fekszik. Kiemelten védett karsztvízbázison található (Tatabányához hasonlóan), felszíni és felszín alatti vizekben gazdag.

Felszín alatti vizeire jellemző a kiváló minőségű karsztvíz, a város forrásokban gazdag. Legszembetűnőbb példái a Fényes-fürdő és a Cseke-tavi források.

A szénbányászat és az ehhez kapcsolódó vízkiemelések megszűnése után folyamatosan térnek vissza a források, akár havi szinten is igen nagy emelkedést, vízhozamot produkálnak. Ez a város életében igen nagy szerephez fog jutni, hiszen az ivóvízellátás, az ivóvíz alternatív felhasználása (palackozás) szempontjából önellátásra is serkentheti a települést, illetve a város azon részei, amelyek korábbi forrásterületekre települtek, a jövőben bajba kerülhetnek, hiszen az újra feltörő víz veszélyeztetni fogja az épületeket.

Felszíni vizeire jellemzőek a mesterségesen kialakított tavak, szabályozott mederbe terelt vízfolyások. Ezek a megye legnagyobb vízfolyására, az Által-érre vannak felfűzve. Ezek között kiemelkedő, védett területeket találunk (Öreg-tó, Naszályi halastavak, Ramsari védelem, helyi jelentőségű természetvédelmi területek). 

A város szennyvízhálózata, csapadékelvezető rendszere fejlesztésre szorul, hiszen az utóbbi években sokszor történt a nagy esőzések nyomán elöntés, akár a bel, akár a külterületeken. Jellemző, hogy a meglévő csapadékelvezető rendszer nem tudja a hirtelen nagy mennyiségű csapadékot levezetni, így az gyakran összefolyik a szennyvízzel, kiöntéseket okozva. Komplex átvizsgálásra és fejlesztésre szorulnak. Ehhez kapcsolódik, hogy ha az önellátás felé akar a város elindulni, akkor a csatornarendszert, a szennyvíztisztító telepet fejleszteni, a csapadékvizet megfelelően szállítani, gyűjteni kell.

A városban fellelhető patakmedreket, vízelvezető árkokat, melyek jelenleg vízhiányban szenvednek, biztonságos, de természetközeli állapotukba kell visszahelyezni, hogy a későbbiekben fogadni tudják a lezúduló csapadékot és a feltörő források vizét egyaránt.

Ennek első lépése elkezdődött a Magyar Állam 1,5 Mrd. Ft-os rekonstrukciós fejlesztésével, az „Öreg-Tó Rehabilitációs Programmal”, amelynek keretében a tó fölötti biológiai szűrőmező, valamint a parkoló és strandépítések egyelőre nem valósultak meg, de a keleti part természetes rézsűs kialakítása igen, és egy következő etapban a tó teljes mederrekonstrukciója a cél. Ennek további tervezését, kivitelezését, valamint a várost érintő más vízzel kapcsolatos projekteket  is az Által-ér Szövetséggel közösen kell a városnak megvalósítani, folytatni kell a kialakult jó kapcsolatot a szakmai bázissal, a civilekkel. 
A város felszíni vizei a lakosság szempontjából elsősorban turisztikai és szabadidős célokat szolgálnak, tehát fürdési, horgászási, sportolási lehetőségeket nyújtva, az őket övező zöldterületekkel. A város területének jelentős hányada zöldfelület (park, erdő). A turisztikai fejlesztések is szervesen összefüggnek a vizekkel.

SWOT-elemzés

Erősségek

· Tata a vizek városa

· Visszatérő, bővizű, kiváló minőségű karsztvízforrások

· Nemzetközileg is védett területek, sok felszíni víz (Által-ér, Derítő-tó, Öreg-tó, Cseke-tó, Fényes-fürdő és területe, Naszályi halastavak, Malom patak stb.)

· Kialakult turizmus és városi kiemelt programok

· Szakértelem

· Helyismerettel rendelkező civil és szakmai bázis megléte (pl.: Által-ér Szövetség)

· Nagy lefedettségű szennyvíz és csapadékvíz elvezető rendszer megléte (de szükséges a fejlesztés)

Gyengeségek

· Az Öreg-tó vízminőségének kérdése évtizedek óta megoldatlan, az Által-ér felsőbb és alsóbb szakaszainak karbantartása és a rá felfűződő szennyvíztisztítók folyamatos fejlesztése is megakadályozza a további szennyezéseket, de az illegális szennyezések felkutatása, nyomon követése, megszűntetése, illetve a tóban felgyülemlett iszap eltávolítása elsődleges
· A tatai felszíni vizek kezelése-elvezetése-ellenőrzése nem hatékony

· Az Által-ér és a bele folyó patakmedrek tisztítása, karbantartása, figyelése nem folyamatos,

· A mindenkori városvezetés és a lakosság-civilek kétoldalú együttműködése nem hatékony

· Az illegális vízszennyezések felkutatása és a felelősök felelősségre vonása nem gördülékeny

· Tata a Vizek városa, de a víz láttatása az utcákon, tereken és forgalmi csomópontokban elég szegényes (kivéve az Angolkertben található díszkút és csobogó, valamint a körforgalmi szökőkút)

· A városi rövid-, közép- és hosszútávú tervek megvalósításánál a fontossági sorrend sokszor figyelmen kívül marad, így sok lépés elmaradt az utóbbi években-évtizedekben

Lehetőségek

· Karsztvíz palackozása (csak ha szükséges)

· Saját ivóvízellátó rendszer kiépítése

· Fényes-fürdő fejlesztése

· Visszatérő források vizének hasznosítása, a Tatán fakadó 20-23 C hőfokú karsztforrások hőhasznosítása a langyos források környezetében kialakult egyedülálló növény- és állatvilág ökológiai feltételeinek veszélyeztetése nélkül

· Turizmus és a környezeti nevelés erősítése (Öreg-tavi szabadstrand lehetősége, Fényes-fürdő tanösvény, Fogadd örökbe tata vizeit, parkjait program elindítása, civil odafigyelés)

· Energiaellátás alternatív módon történő fejlesztése (távhő –hőszivattyú, víz energiája)

· A Magyar Állam által megkezdett árvízvédelmi rekonstrukciós munkálatok folytatása

· A mindenkori városvezetés saját munkáját segítheti a helyi szakemberek, civilek bevonásával, a kutatómunkák során a helyismerettel rendelkezők részvétele elengedhetetlen

· A vizek városát bemutató vízi múzeum terve megvalósítandó. A Jenő Malom hasonlót fog bemutatni jövőre.

· Ivókutak kiépítése városszerte-felkészülés a nyári hőségekre

· Csatornahálózat fejlesztése, bővítése

· Csapadékvíz elvezetése, megtartása
· A város jobban kihasználhatná az önkéntes polgári természetőri csoportok munkáját. Kell egy állandó telefon, vagy elérhetőség, ha bármilyen szennyezés, veszélyhelyzet van, hogy tudjanak az önkéntesek is riasztani vagy tájékoztatni

· A közintézmények víztakarékos rendszerekkel történő felszerelésének befejezése

· A szürkevíz-hasznosítási házi megoldások önkormányzati támogatása a Környezetvédelmi Alap terhére pályázati formában

Veszélyek

· Visszatérő források veszélyeztetik és veszélyeztetni fogják a forrásterületekre épült lakó és egyéb funkciójú épületeket, ez már aktuális (Május 1. u. 45. és környéke)

· A nem megfelelő és körültekintő fejlesztések veszélyeztethetik a vízbázist, az élővizeket

· A fejlesztések által érintett területek, szektorok (Önkormányzat-gazdaság-civilek) összehangolása elengedhetetlen a fenntarthatóság szempontjából

